
Κύριο Υπουργό Μεταναστευτικής Πολιτικής

Κύριο Υπουργό Ναυτιλίας και Νησιωτικής Πολιτικής

Κύριο Υπουργό Εσωτερικών

ΘΕΜΑ: «Πλωτά μέσα παραμονής και φιλοξενίας παράνομων μεταναστών και προσφύγων»
Κύριοι Υπουργοί,
Η προχειρότητα με την οποία η κυβέρνηση αντιμετωπίζει το μεταναστευτικό, έχει επιβεβαιωθεί από την ίδια την πραγματικότητα, από τις οριακές καταστάσεις που βιώνουν τα νησιά που φιλοξενούν τις δομές υποδοχής και φιλοξενίας, αλλά και τα προαναχωρησιακά κέντρα κράτησης.

Πρόσφατα, την 1η Οκτωβρίου, ο Υφυπουργός Μεταναστευτικής Πολιτικής κ. Μπαλάφας προανήγγειλε, ουσιαστικά, τη χρήση πλωτών μέσων για τη φιλοξενία παράνομων μεταναστών και προσφύγων.

Το οξύμωρο είναι ότι χρησιμοποίησε, ως επιχείρημα, ότι με τον τρόπο αυτό θα ανακουφιστούν τα πέντε νησιά του Αιγαίου στα οποία έχει δημιουργηθεί σοβαρό πρόβλημα, με τον εγκλωβισμό σε αυτά παράνομων μεταναστών και προσφύγων (Λέσβος, Χίος, Σάμος, Κως, Λέρος)

Προκύπτουν, όμως, πολύ σοβαρά ερωτήματα , όπως:

1ον: Που θα εγκατασταθούν αυτά τα πλωτά μέσα; Μήπως θα εγκατασταθούν στα λιμάνια των πέντε αυτών νησιών, δημιουργώντας νέα προβλήματα; Έχει συνειδητοποιήσει η κυβέρνηση ότι τα λιμάνια αυτών των νησιών είναι πύλες εισόδου τουριστών; 

2ον: Σε τι είδος πλωτών μέσων αναφέρεται και ποιος θα καλύψει το κόστος; Επιπρόσθετα, ποιος θα αναλάβει να καλύψει τις ανάγκες ασφαλείας με δεδομένο ότι οι υπηρεσίες του Λιμενικού Σώματος είναι ήδη υποστελεχωμένες;

Η κυβέρνηση έπρεπε να είχε ως άμεση προτεραιότητα τη στελέχωση των υπηρεσιών ασύλου αλλά και την επιτάχυνση των διαδικασιών για τις επαναπροωθήσεις.

Είναι ο μόνος αξιόπιστος και ρεαλιστικός τρόπος για να αποσυμφορηθούν τα νησιά.

Η λειτουργία πλωτών μέσων για την παραμονή παράνομων μεταναστών και προσφύγων στα πέντε νησιά που σηκώνουν το βάρος του μεταναστευτικού προβλήματος, ουσιαστικά, θα οδηγήσει σε περαιτέρω επιβάρυνση και θα μεγενθύνει τις αρνητικές επιπτώσεις και συνέπειες.

Κατόπιν των ανωτέρω

Ερωτώνται οι Κύριοι Υπουργοί
1. Ποιος είναι ο σχεδιασμός της κυβέρνησης για τη δημιουργία πλωτών κέντρων φιλοξενίας και παραμονής παράνομων μεταναστών και προσφύγων;
2. Τα πλωτά μέσα θα εγκατασταθούν στα λιμάνια των πέντε νησιών που σηκώνουν το βάρος της διαχείρισης του μεταναστευτικού ή θα εγκατασταθούν και σε άλλα λιμάνια νησιών του Αιγαίου;

3. Έχει ενημερωθεί η πολιτική ηγεσία του Υπουργείου Ναυτιλίας και Νησιωτικής Πολιτικής αλλά και η ηγεσία του Λιμενικού Σώματος για τους συγκεκριμένους σχεδιασμούς;

4. Ποιος είναι ο αριθμός των αφίξεων αναλυτικά σε κάθε ένα από τα πέντε νησιά (Λέσβος, Χίος, Σάμος, Κω, Λέρος) από τις αρχές του 2017 έως σήμερα και αντίστοιχα ποιος είναι ο αριθμός των επαναπροωθήσεων;

